Hvem tar Norges beste dyrebilde?
Snart lanserer VG nett-tjenesten Dyrebar, en spennende, morsom og lærerik møteplass for alle som er interessert i kjæledyr. Til lanseringen ønsker vi å kåre Norges beste dyrebilde. Ett av jurymedlemmene er dyrefotograf Nina Reistad. Hun har spesialisert seg på å ta portretter av kjæledyr, og har jobbet som profesjonell fotograf i en årrekke. I 2003 ga hun ut en bok med kattebilder sammen med forfatteren Unni Lindell som resulterte i en fotoutstilling. - Folk synes at bildene var fine, men de ville heller ha bilder av sine egne katter på veggen hjemme, så slik begynte jeg som dyrefotograf, sier Nina Reistad. Å fotografere dyr er vanskelig. De gjør gjerne ikke som de blir bedt om, og de beveger seg raskt. Tålmodighet er et stikkord for alle som ønsker å ta gode dyrebilder. - Du må vente til de rette utrykkene kommer, sier Nina. Vil du bli beta-tester i Dyrebar?Be om en invitasjon her!Her er hennes fem beste råd til deg som vil ta gode dyrebilder: 1. Ta bildene fra dyrets standpunkt (lavt). Jeg prøver alltid å få satt hunden eller katten litt høyt (f eks oppå et bord, en trapp, mur e.l.). Da har jeg dem på et begrenset område hvor lyset er konstant. Og jeg slipper å sitte på huk eller ligge på magen. Noen hunder, spesielt store hunder, kan synes det er ukomfortabelt å sitte på et bord, men da kan du kan finne en trapp eller et annet høyt punkt. 2. Ha en medhjelper som kan godsnakke litt, gi godbiter, få hunden til å spisse ører og så videre. Ofte tar det litt tid før dyret slår seg til ro på bordet. 3. Lyset er viktig. Jeg bruker ofte studiolys, men du kan fint ta bildene utendørs.Med mennesker fraråder jeg direkte sollys, men med dyr går det bedre. Sørg for at lyset kommer litt fra siden, så dyret ikke får lyset rett i øynene. Direkte lys skaper ekstra glans i pelsen, og det er viktig på sorte eller mørke hunder. Lyse hunder er enklere å lyssette, og kan også tas i skyggen. Du kan bruke blits til å lette opp skygger, men da skal blitsstyrken settes til minus to f.stop (blendere), slik at blitslyset ikke dominerer. 4. Bakgrunnen er viktig og bør være ren og uten forstyrrende elementer. Fokuser på øynene fremfor snuten. 5. Tålmodighet, tålmodighet, tålmodighet! Hvis du skal fotografere dyr i action, må du følge dyrets bevegelser med kameraet, bruk gjerne opplettingsblits. Solskinn kan være en fordel.Du kan sende inn bilder av kjæledyret ditt, eller av et vilt dyr, om du ønsker. En jury bestående av Nina Reistad, VG-fotograf Karin Beate Nøsterud, dyrlege Silje Hvarnes og redaksjonell leder i Dyrebar, Nina Schmidt, vil velge ut ti finalister. - Å ta bilder skal være gøy både for eieren og dyret. Ikke tving dyret til noe den ikke ønsker å være med på, sier dyrlege Silje Hvarnes, kjent fra Villdyrlegen på TV2 og medlem i fagpanelet i Dyrebar. Hun er heller ikke glad i hunder i klær. - Veldig mange hunder vil ikke være komfortable med å få på seg en lue eller kjole. En hund vil fort føle seg forlegen, og merke at den blir ledd av. En del miniatyrhunder er vant med å ha på seg jakke, og da er det annerledes. Klær til dyr bør ha en funksjon, for eksempel er det naturlig for et dyr å ha på seg et jakt- eller varmedekken, men det er ikke nødvendig å pynte dyret. De er vakre nok i seg selv, synes Silje. Du kan sende inn bilder frem til og med torsdag 18. oktober. De ti finalistene vil bli presentert tirsdag 23. oktober. Og så er det opp til leserne å stemme frem det beste bildet av de ti som kommer til finalen. Ti finalister vinner et halvt års gratis medlemskap i Dyrebar. Hovedpremien er et Universal gavekort på to tusen kroner.
Har du tatt et fint dyrebilde? Bli med i vår fotokonkurranse!